Actimel

**Actimel** (ԱՄՆ-ում և Կանադայում հայտնի **DanActive** անվանումով), ֆրանսիական Danone ընկերության արտադրանք՝ պրոբիոտիկ յոգուրտային ըմպելիք։ 2006 թվականին «Ակտիմելը» մանրածախ վաճառքից ստացել է ավելի քան 1,4 միլիարդ եվրո (1,8 միլիարդ ԱՄՆ դոլար):

## Պատմություն
Actimel ըմպելիքը հայտնագործվել է 1980-ական թվականներին, երբ արդեն արվել էին առաջին քայլերը Lactobacillus casei-ի հիմքի վրա խմորված կաթ ստեղծելու ուղղությամբ։ Այսպես շարունակվել է մինչև 1994 թվականը, երբ ըմպելիքը Բելգիայում վաճառքի է հանվել։ **Actime**l բառը ծագել է հոլանդական «Actieve melk» բառից, որը թարգմանաբար նշանակում է «Ակտիվ կաթնային մթերք»։

## Գիտական հիմնավորում
Հաստատված առավելություններից են փոքր երեխաների մոտ փորլուծության և ռինիտի ախտանիշների նվազումը, իսկ մեծահասակների և տարեցների մոտ՝ իմունային ֆունկցիայի բարելավումը՝ ներառյալ տարեցների մոտ ձմեռային վարակների տևողության կրճատումը: 2007 թվականին The BMJ ամսագրում հրապարակված մի հետազոտություն ենթադրում է, որ արտադրանքը կարող է օգնել խուսափել հակաբիոտիկների հետանքով առաջացած լուծից և սահմանափակել կեղծ թաղանթային էնտերոկոլիտով առաջացած վարակները տարեց հիվանդների մոտ:

## Պրոբիոտիկ մթերքների օգտակարության մասին բանավեճեր
2008 թվականի հունվարի 23-ին Կալիֆոռնիայում ներկայացվել է կոլեկտիվ հայց, որում **Danone Co. Inc.**-ը մեղադրվում էր պրոբիոտիկ բակտերիաներ պարունակող մածունի (Danactive & Activia) կեղծ գովազդի մեջ՝ պնդելով, որ առողջության համար հայտարարված օգուտները երբեք չեն ապացուցվել։ Ընկերությունը հերքել է այդ մեղադրանքը։ 

Foodwatch-ը պնդում է, որ Danone-ը «փղին ճանճ է դարձնում»՝ ենթադրելով, որ Actimel-ը պաշտպանում է մրսածությունից և ամրացնում առողջությունը։ Foodwatch-ը կարծում է, որ ընկերությունը ապրանքային արտադրանքը վաճառում է որպես նիշային արտադրանք՝ բրենդավորման միջոցով։

Գովազդի ստանդարտների վարչությունը (ASA) Մեծ Բրիտանիայում գովազդի, վաճառքի խթանման և ուղղակի մարքեթինգի անկախ կարգավորող մարմին է: Spiegel Online-ի տվյալներով՝ Actimel-ի հեռուստագովազդներից մեկը արգելափակվել է ASA-ի կողմից 2006 թվականին, իսկ մյուսը՝ 2008 թվականին։ Առաջին դեպքում ASA-ն աջակցել է բողոքին, որ գովազդը սխալմամբ ենթադրում էր, որ «Ակտիմել» ստացող երեխաները չեն կարող վարակվել բակտերիալ վարակներով։ Մինչդեռ, երկրորդ դեպքում բողոքներ են եղել «Actimel-ը գիտականորեն ապացուցված է, և դուք կարող եք համոզվել դրանում ինքներդ մեր կայքում» արտահայտության օգտագործման վերաբերյալ, քանի որ կայքում առկա էին միայն այդ հետազոտությունների ամփոփագրերը կամ հղումները, իսկ ամբողջական բովանդակությունը մատչելի չէր։ Հեռուստատեսային գովազդը, որում ասվում էր, որ Actimel-ը «գիտականորեն ապացուցված է, որ օգնում է պաշտպանել ձեր երեխաներին», արգելվել է Գովազդային ստանդարտների վարչության կողմից։

Վիեննայի համալսարանի Սննդագիտության բաժնից Ալեքսա Մեյերը, համեմատելով պրոբիոտիկ ըմպելիքները սովորական մածունի հետ, էական տարբերություն չի հայտնաբերել «Ակտիմելի» և կենդանի բակտերիաներով սովորական մածունի ազդեցության միջև։

Սննդի ոլորտի հետազոտողը խորհուրդ է տալիս բավականաչափ քնել, հաճախ լվանալ ձեռքերը և ամեն օր մեկ ափսե մածուն ուտել։ Նա ասում է, որ դա ակտիվացնում է արյան ավելի ակտիվ սպիտակ բջիջները, որոնք պայքարում են մանրէների դեմ՝ ամրացնելով իմունային համակարգը, հավանաբար, ցանկացած սովորական մածունից Lactobacillus bulgaricus-ի առկայության պատճառով, որն արժե երկու անգամ ավելի էժան, քան Actimel-ը։

Մյունխենի համալսարանից Բերտոլդ Կոյեցկոն՝ նյութափոխանակության հիվանդությունների և սնուցման մասնագետը, պաշտպանում է մածունի համարժեքությունը։ Փորլուծության դեպքում Կոյեցկոն խորհուրդ է տալիս ծնողներին երեխաներին կենդանի բակտերիաներով մածուն տալ։ Պարտադիր չէ, որ դա լինի Actimel, դա կարող են լինել նաև մածունի այլ մթերքներ։ Առողջության համար չափելի օգուտը կապված է մածունի մեջ կենդանի Streptococcus thermophilus-ի և Lactobacillus delbrueckii sp. Bulgaricus-ի առկայության հետ, որը հայտնաբերվել է Կոյեցկոյի և նրա գործընկերների կողմից 2005 թվականին։ Այս վերանայման մեջ Կոյեցկոն և նրա գործընկերները նշում են, որ ակնառու կերպով ցուցադրվել է, որ կենսունակ բակտերիաներ պարունակող մածունը բարելավում է լակտոզայի մարսողությունը և վերացնում լակտոզայի անտանելիության ախտանիշները, ինչպես նաև հստակորեն համապատասխանում է պրոբիոտիկների ժամանակակից հայեցակարգին։

«Բոլոր առումներով» մաքուր յոգուրտների ազդեցությունները նույնպես կասկածի տակ են դրվել։ 2009 թվականի սեպտեմբերի 6-ին Nature ամսագրում հրապարակվել է Դիդյե Ռաուլի հոդվածը, որը փաստում էր, որ «պրոբիոտիկներով հարստացված» յոգուրտային ըմպելիքները, հնարավոր է, նպաստել են վերջին 20 տարիների ընթացքում գիրության աճին։

2007 թվականին Եվրոպական հանձնաժողովը գործարկել է առողջության համար օգուտների պահանջների մասին կանոնակարգ 27 եվրոպական միության երկրներում, և նմանատիպ կանոնակարգ քննարկվել է Կանադայի առողջապահության նախարարության կողմից։

## Ծանոթագրություններ

## Արտաքին հղումներ
* Պաշտնական կայք Ռուսաստանում

Կատեգորիա:Կաթնաթթվային մթերք
Կատեգորիա:Կաթնամթերք